Leila Stockmarr (EL), 2026-02-25:
Jeg tror egentlig lige, at jeg vil starte med at læse et citat op fra en af Danmarks mest citerede forskere, tror jeg.
Det er valgforsker og professor Kasper Møller Hansen, der her i februar har udtalt: »At skulle sende valgkort ud til over fire millioner vælgere med så kort varsel er i sig selv en ret vild operation.
Det bliver første gang, at Dao skal løfte den opgave.
Deres historik har ikke været specielt prangende, så det bliver mildt sagt spændende at følge.«
Det var måske også bare for at understrege, at de her udfordringer og den her bekymring ikke nødvendigvis alene er noget, der er vokset i Alternativets og Enhedslistens baghave.
Der er ingen tvivl om, at valgkort er vigtige.
Tilliden til vores demokrati er vigtig, og selvsagt er afviklingen af selve valghandlingen og valgdagen i vores demokrati vigtig.
Det må vi aldrig tage for givet.
For valgkort er jo ikke bare et stykke papir – det er de også – men valgkort er for mange, inklusive mig selv, et symbol på vores demokrati, som man også kan nyde at stå med i hånden, fordi man kan mærke, at det manifesterer vores stemmeret og vores demokrati.
Men valgkort er også en mere praktisk adgang til stemmeboksen, der får valghandlingen til at glide – et redskab til de mennesker, der ikke er redet med på den digitale bølge, og en hjælp til valgstederne til at få afviklet stemmeprocessen på en hensigtsmæssig måde, så alle kan komme igennem og få stemt.
Og med de udfordringer, vi har set med dao, siden dao overtog ansvaret for fordelingen af breve i Danmark, er vi, som det aktuelle billede ser ud, ikke betrygget ved, at dao nødvendigvis vil kunne løse den opgave, når de, når der bliver udskrevet folketingsvalg, får pålagt at lægge den opgave oveni, som det er at fordele over 4 millioner valgkort rettidigt i hele Danmark.
Det er rigtigt, at hverken Enhedslisten eller Alternativet har en krystalkugle, så vi kan sige, at der kommer til at blive problemer, og det er jo heller ikke sådan, at vi ønsker, at der kommer udfordringer.
Det, vi beder om med den her forespørgsel, er, hvilket jeg også sagde i min indledning, at vi går med livrem og seler og er helt sikre på, at alle vi ordførere og vi som Folketing har gennemtænkt de udfordringer, der kan være, så vi også med ro i maven kan sige, at skulle der opstå problemer, så har vi et svar på, hvordan vi kan løse dem.
For vi ved jo alle sammen godt, at når først valget er udskrevet, er der rigtig mange ting, der går rigtig hurtigt.
Vi har kunnet notere os både ud fra de svar, der er kommet i Folketinget, men også i pressen, at ministeren udtrykker hundrede procent sikkerhed for, at det kommer til at gå godt med daos leverancer, og ministeren henviser så også til nogle undersøgelser, der er blevet lavet.
Når man graver lidt ned i det, er de undersøgelser, der er blevet lavet fra Trafikstyrelsens side som tilsynsmyndighed over for dao, jo blevet lavet, før dao overtog ansvaret for brevfordelingen.
På den baggrund mener jeg ikke, at der er basis for at kunne fastslå, at Trafikstyrelsens vurdering skal lægges til grund for udsagn om, at der er hundrede procent sikkerhed for, at det kommer til at gå godt.
Det er også faldet os for brystet, at ministeren siger, at man jo sagtens kan stemme uden valgkort.
Som andre også allerede har været inde på, mener Enhedslisten og Alternativet ikke, at det er hensigtsmæssigt på forhånd at henvise stemmeberettigede danskere til alternativer til valgkortet, fordi vi bliver nødt til at insistere på, at det er en vigtig del af vores demokrati, at man får sit valgkort rettidigt.
Jeg vil også afslutningsvis sige, at de elementer, der er i L 57, som ministeren henviser til, ikke er konkrete.
Når man udstikker den dag til dag-procedure, som ministeren siger det er nødvendigt at man har, mener jeg, at man som Folketing som minimum må bede ministeren om at fremlægge den dag til dag-plan for Folketinget.
Jeg vil gerne på vegne af SF, Danmarksdemokraterne, Alternativet og Enhedslisten fremsætte følgende: Forslag til vedtagelse
Folketinget konstaterer, at der er betydelige risici forbundet med daos ansvar for at fordele valgkort til folketingsvalget rettidigt til alle stemmeberettigede danskere.
Folketinget pålægger ministeren hurtigst muligt at fremlægge et nødberedskab med konkrete initiativer ud over aftalen med KOMBIT, så alle valgkort kommer rettidigt frem, skulle der opstå problemer med dao.«